LIETUVOS RESPUBLIKOS ŽEMĖS ŪKIO

MINISTRAS

ĮSAKYMAS

DĖL ŽEMĖS ŪKIO MINISTRO 2009 M. sausio 6 D. ĮSAKYMO NR. 3D-6 „DĖL LIETUVOS KAIMO PLĖTROS 2007–2013 METŲ PROGRAMOS PRIEMONĖS „KAIMO ATNAUJINIMAS IR PLĖTRA“ ĮGYVENDINIMO (LEADER metodu) TAISYKLIŲ PATVIRTINIMO“ PAKEITIMO

2014 m. rugsėjo 16 d. Nr. 3D-615

Vilnius

1. P a k e i č i u Lietuvos kaimo plėtros 2007–2013 metų programos priemonės „Kaimo atnaujinimas ir plėtra“ įgyvendinimo (LEADER metodu) taisykles, patvirtintas Lietuvos Respublikos žemės ūkio ministro 2009 m. sausio 6 d. įsakymu Nr. 3D-6 „Dėl Lietuvos kaimo plėtros 2007–2013 metų programos priemonės „Kaimo atnaujinimas ir plėtra“ įgyvendinimo (LEADER metodu) taisyklių patvirtinimo“:

1.1. Pakeičiu 10 punktą ir jį išdėstau taip:

„10. Didžiausia paramos suma vienam vietos projektui pagal Priemonę negali viršyti 690 560 Lt (šeši šimtai devyniasdešimt tūkstančių penki šimtai šešiasdešimt litų), atitinkamai 200 000 Eur (du šimtai tūkstančių eurų), į šią sumą neįskaičiuojamas pirkimo ir (arba) importo pridėtinės vertės mokestis (toliau – PVM), kuris finansuojamas Taisyklių 35 punkte nustatyta tvarka.“

1.2. Pakeičiu 11 punktą ir jį išdėstau taip:

„11. Vietos projekto vertė (neįskaitant PVM) negali būti mažesnė kaip 25 000 Lt (dvidešimt penki tūkstančiai litų), atitinkamai 7 241 Eur (septyni tūkstančiai du šimtai keturiasdešimt vienas euras).“

1.3. Pakeičiu 15 punktą ir jį išdėstau taip:

„15. Jeigu vietos projekto įgyvendinimo metu vykdoma veikla, kuria vietos projekto vykdytojui ir (arba) partneriui – ūkio subjektui suteikiama nereikšminga (de minimis) pagalba, Agentūra, vadovaudamasi Suteiktos valstybės pagalbos registro, įsteigto Lietuvos Respublikos Vyriausybės 2005 m. sausio 19 d. nutarimu Nr. 35 „Dėl Suteiktos valstybės pagalbos registro įsteigimo, jo nuostatų patvirtinimo ir veiklos pradžios nustatymo“ (toliau – Suteiktos valstybės pagalbos registras), duomenimis, patikrina, ar parama pagal Priemonę skiriama nepažeidžiant nereikšmingos (de minimis) pagalbos teikimo reikalavimų, taikomų vadovaujantis 2006 m. gruodžio 15 d. Komisijos reglamentu (EB) Nr. 1998/2006 dėl Sutarties 87 ir 88 straipsnių taikymo de minimis pagalbai (OL 2006 L 379, p. 5) (taikoma paraiškoms, dėl kurių sprendimai skirti paramą priimti iki 2014 m. birželio 30 d.) ar 2013 m. gruodžio 18 d. Komisijos reglamentu (ES) Nr. 1407/2013 dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai (OL 2013 L 352, p. 1) (taikoma paraiškoms, dėl kurių sprendimai skirti paramą priimami nuo 2014 m. liepos 1 d.). Agentūra, prieš suteikdama nereikšmingą (de minimis) pagalbą, Suteiktos valstybės pagalbos registre turi patikrinti, ar teikiama pagalba ūkio subjektui (t. y. bet kokiam ekonominę veiklą vykdančiam subjektui, nepaisant jo teisinio statuso ir finansavimo būdų, atitinkančiam reglamento (ES) Nr. 1407/2013 2 straipsnio 2 dalyje nustatytus kriterijus) neviršys leidžiamo de minimis pagalbos dydžio, kaip nustatyta reglamente (EB) Nr. 1998/2006 arba reglamente (ES) Nr. 1407/2013 690 560 Lt (šeši šimtai devyniasdešimt tūkstančių penki šimtai šešiasdešimt litų), atitinkamai 200 000 Eur (du šimtai tūkstančių eurų) (kai taikoma).“

1.4. Pakeičiu 28.19 papunktį ir jį išdėstau taip:

„28.19. vietos projekto įgyvendinimo trukmė negali viršyti 36 mėnesių. Vietos projektai, kurie pateikti 2013 metais ir kuriems skiriama parama, turi būti įgyvendinti iki 2015 metų birželio 30 d.“

1.5. Pakeičiu šių taisyklių 39 punktą ir jį išdėstau taip:

„39. Įnašo natūra vertė gali sudaryti iki 10 proc. visų tinkamų finansuoti vietos projekto išlaidų. Įnašo natūra – nekilnojamojo turto vertė (litais ir eurais) nustatoma ir tinkamumas vertinamas paraiškos vertinimo metu. Jeigu nemokamo savanoriško darbo laiko apskaitos lentelės duomenimis (nemokamo savanoriško darbo atveju) arba VĮ Registro centro Nekilnojamojo turto registro ar nepriklausomo eksperto, atlikusio nekilnojamojo turto vertinimą, išvados duomenimis (nekilnojamojo turto atveju) (nekilnojamojo turto vertės nustatymo duomenys turi būti ne senesni kaip vienerių metų (skaičiuojama nuo paraiškos pateikimo dienos) įnašas natūra sudaro daugiau kaip 10 proc. tinkamų finansuoti vietos projekto išlaidų, įnašu natūra (kaip tinkamu nuosavu indėliu) pripažįstama (įskaitoma) 10 proc. visų tinkamų finansuoti vietos projekto išlaidų.“

1.6. Pakeičiu 1 priedą ir jį išdėstau nauja redakcija (pridedama).

2. N u s t a t a u, kad šio įsakymo 1.6 papunktis įsigalioja 2015 m. sausio 1 d.

Žemės ūkio ministrė	Virginija Baltraitienė